CELEX: 32019D2008
Language: el
Date: 2019-11-28 00:00:00
Title: Απόφαση (ΕΕ) 2019/2008 του Συμβουλίου της 28ης Νοεμβρίου 2019 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Ναυτιλιακού Οργανισμού κατά τη διάρκεια της 31ης συνόδου της συνέλευσής του όσον αφορά την έγκριση τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, και όσον αφορά την έγκριση απόφασης σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC)

3.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 312/40
               
            
         ΑΠΟΦΑΣΗ (ΕΕ) 2019/2008 ΤΟΥ ΣΥΜΒΟΥΛΙΟΥ
         της 28ης Νοεμβρίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Ναυτιλιακού Οργανισμού κατά τη διάρκεια της 31ης συνόδου της συνέλευσής του όσον αφορά την έγκριση τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, και όσον αφορά την έγκριση απόφασης σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η δράση της Ευρωπαϊκής Ένωσης στον τομέα των θαλάσσιων μεταφορών θα πρέπει να αποσκοπεί στην προστασία του θαλάσσιου περιβάλλοντος και στη βελτίωση της ασφάλειας στη ναυτιλία.
                  
               
                     (2)
                  
                  
                     Η συνέλευση του Διεθνούς Ναυτιλιακού Οργανισμού («ΔΝΟ»), κατά την 31η σύνοδό της από τις 25 Νοεμβρίου έως τις 4 Δεκεμβρίου 2019 («A 31») αναμένεται να εγκρίνει τροποποιήσεις της απόφασης A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων («απόφαση Α.658(16)»), και να εγκρίνει απόφαση σχετικά με τις κατευθυντήριες γραμμές ελέγχου του εναρμονισμένου συστήματος ελέγχου και πιστοποίησης (HSSC) («κατευθυντήριες γραμμές ελέγχου»).
                  
               
                     (3)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά τη διάρκεια της Α 31, δεδομένου ότι οι τροποποιήσεις της απόφασης A.658(16) και η απόφαση σχετικά με τις κατευθυντήριες γραμμές ελέγχου μπορούν να επηρεάσουν καθοριστικά το περιεχόμενο του δικαίου της ΕΕ, και συγκεκριμένα την οδηγία 2014/90/EE του Ευρωπαϊκού Κοινοβουλίου και του Συμβουλίου (1), τον εκτελεστικό κανονισμό (ΕΕ) 2019/1397 της Επιτροπής (2) και τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου (3).
                  
               
                     (4)
                  
                  
                     Η Επιτροπή Ναυτικής Ασφάλειας, στην 101η σύνοδό τη («MSC 101»), η οποία πραγματοποιήθηκε στο Λονδίνο από τις 5 έως τις 14 Ιουνίου 2019, υπενθύμισε ότι στην προηγούμενη σύνοδό της, έχοντας λάβει υπόψη το έγγραφο MSC 100/19/4 του ΔΝΟ στο οποίο προτείνονται τροποποιήσεις στην απόφαση A.658(16), είχε συμφωνήσει στην απαλοιφή των λέξεων «τόξο άνθρακα» από την παράγραφο 4.10 της εν λόγω απόφασης και είχε ζητήσει από τη Γραμματεία του ΔΝΟ να καταρτίσει σχετικό σχέδιο απόφασης της συνέλευσης του ΔΝΟ προς έγκριση από την 101η σύνοδο της Επιτροπής Ναυτικής Ασφάλειας, με σκοπό να υποβληθεί προς έγκριση στην A 31 (MSC 100/20, παράγραφοι 19.14 και 19.15). Κατόπιν, η MSC 101 ενέκρινε το σχέδιο απόφασης της συνέλευσης του ΔΝΟ σχετικά με τις τροποποιήσεις της απόφασης A.658(16).
                  
               
                     (5)
                  
                  
                     Οι Ηνωμένες Πολιτείες και η Διεθνής Ένωση Νηογνωμόνων υπέβαλαν στην Α 31 εναλλακτική πρόταση τροποποιήσεων της παραγράφου 4.10 της απόφασης Α.658(16) (έγγραφο του ΔΝΟ A 31/10/4).
                  
               
                     (6)
                  
                  
                     Κατά την 5η συνοδό της, η υποεπιτροπή για την εφαρμογή των πράξεων του ΔΝΟ («υποεπιτροπή») υπενθύμισε ότι στην προηγούμενη σύνοδό της συγκρότησε ομάδα αλληλογραφίας για την αναθεώρηση των κατευθυντήριων γραμμών ελέγχου βάσει του HSSC και του μη εξαντλητικού καταλόγου υποχρεώσεων δυνάμει των πράξεων που σχετίζονται με τον κώδικα εφαρμογής των πράξεων του ΔΝΟ (κώδικας III), ώστε να συνεχιστεί η επικαιροποίηση των κατευθυντήριων γραμμών ελέγχου προκειμένου να συμπεριληφθούν οι απαιτήσεις που απορρέουν από τις τροποποιήσεις σχετικών πράξεων του ΔΝΟ, οι οποίες θα τεθούν σε ισχύ έως και την 31η Δεκεμβρίου 2019, με σκοπό την υποβολή προς έγκριση στην Α 31 σχεδίου τροποποιημένων κατευθυντήριων γραμμών ελέγχου. Η MSC 101 εξουσιοδότησε την υποεπιτροπή να υποβάλει τα αποτελέσματα των εργασιών της απευθείας στην Α 31 προς έγκριση. Κατά την 6η συνοδό της, η υποεπιτροπή συμφώνησε να υποβάλει το σχέδιο με τις τροποποιήσεις στις κατευθυντήριες γραμμές ελέγχου στην Α 31 προς εξέταση και έγκριση.
                  
               
                     (7)
                  
                  
                     Η Ένωση δεν είναι ούτε μέλος του ΔΝΟ ούτε συμβαλλόμενο μέρος των σχετικών συμβάσεων και κωδίκων. Συνεπώς, θα πρέπει το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης στη Α 31 και να δώσουν τη συγκατάθεσή τους να δεσμευτούν από τις τροποποιήσεις και την απόφαση που θα ληφθεί από την Α 31, στον βαθμό που οι εν λόγω τροποποιήσεις και η εν λόγω απόφαση εμπίπτουν στην αποκλειστική αρμοδιότητα της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 31η σύνοδο της συνέλευσης του Διεθνούς Ναυτιλιακού Οργανισμού (ΔΝΟ) είναι ότι συμφωνεί με:
            
                        α)
                     
                     
                        την έγκριση των τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, όπως καθορίζονται στο παράρτημα 27 του εγγράφου MSC 101/24/Add.1 του ΔΝΟ, ή εναλλακτικά με τις τροποποιήσεις που προτείνονται στο έγγραφο A 31/10/4 του ΔΝΟ· και
                     
                  
                        β)
                     
                     
                        την έγκριση απόφασης σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) και την ανάκληση της απόφασης A.1120(30), όπως καθορίζεται στο παράρτημα 11 στο έγγραφο III 6/15/Add.1 του ΔΝΟ.
                     
                  
         
            Άρθρο 2
            
               1.   Η θέση που πρόκειται να ληφθεί εξ ονόματος της Ένωσης, όπως καθορίζεται στο άρθρο 1, θα εκφραστεί από τα κράτη μέλη που είναι όλα μέλη του ΔΝΟ, τα οποία ενεργούν από κοινού προς το συμφέρον της Ένωσης.
            
            
               2.   Ελάσσονος σημασίας αλλαγές στη θέση που αναφέρεται στο άρθρο 1 επιτρέπεται να συμφωνηθούν χωρίς περαιτέρω απόφαση του Συμβουλίου.
            
         
         
            Άρθρο 3
            Τα κράτη μέλη με την παρούσα απόφαση εξουσιοδοτούνται να δώσουν τη συγκατάθεσή τους να δεσμευτούν, προς τα συμφέροντα της Ένωσης, από τις τροποποιήσεις που αναφέρονται στο άρθρο 1 στοιχείο α) και από την απόφαση που αναφέρεται στο άρθρο 1 στοιχείο β), στον βαθμό που οι εν λόγω τροποποιήσεις και η εν λόγω απόφαση εμπίπτουν στην αποκλειστική αρμοδιότητα της Ένωσης.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 28 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               T. HARAKKA
            
         
         
            (1)  Οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου (ΕΕ L 257 της 28.8.2014, σ. 146)
         
            (2)  Εκτελεστικός κανονισμός (ΕΕ) 2019/1397 της Επιτροπής, της 6ης Αυγούστου 2019, σχετικά με τις απαιτήσεις σχεδιασμού, κατασκευής και επιδόσεων και των προτύπων δοκιμών για τον εξοπλισμό πλοίων και για την κατάργηση του εκτελεστικού κανονισμού (ΕΕ) 2018/773 (ΕΕ L 237 της 13.9.2019, σ. 1)
         
            (3)  Κανονισμός (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (ΕΕ L 131 της 28.5.2009, σ. 11).